Eng.sz.: GKM EKH: R-1978/2000.
Dr. Kopári László
Irodavezető
7626 Pécs, Koller u. 7. 2. emelet 25.
mobil   	00-36-20-4338163
mail:    	kopari@kopari.hu
web:    	www.kopari.hu
________________________________________________________________
Soha nem gondoltad, hogy ide valaki utat szervez Neked!
Lehet, hogy voltál már Indonéziában, Balin, de ez nem az.
Ez egy időutazás is egyben, vissza az őskorba, s a Világ talán egyik legszebb tájára.

 Pápuák közt Új-Guinea szigetén Indonéziában
BALIEM VALLEY és RAJA AMPAT 

Kőkorszaki módon élő törzsek, érintetlen szépségű természet, pénisztartó tokba öltözött férfiak, egykori kannibálok, ezer smaragdsziget, korallszirtekkel teli trópusi tenger …
… és egy életre szóló élmény a Világ egyik legnagyobb szigetén.

2026. augusztus 20. - szeptember 3. 

1. nap: Indulás Budapestről, és utazás menetrendszerinti repülővel, … 
2. nap: … átszállással, …
3. nap: Érkezés Jayapurába, ahol az átszállás ideje alatt a közeli Sentani-tóhoz utazunk. Rövid, vezetett hajókirándulás keretében fedezzük fel a tó különleges természeti környezetét, majd korai ebédet követően visszatérünk a repülőtérre, és továbbrepülünk Wamenába. A hosszú utazást követően közvetlenül a The Baliem Valley Resortba utazunk, hogy legyen időnk kipihenni az utazás fáradalmait. A szállás elfoglalása után ebéd, majd szabadidő és pihenés a resortban. Ellátás: teljes ellátás a hotelba érkezéstől.
4. nap: Reggeli után sétával indulunk egy közeli Dani faluba, ahol részt veszünk a legfontosabb helyi élelmiszer, az édesburgonya betakarításában. A termést a hagyományos noken hálókban gyűjtjük össze, majd egy közeli tóhoz visszük, ahol megmossuk. Ezután a falubeliekkel együtt forró kövekkel, földbe ásott gödörben készítjük el az ételt. A közös lakoma után festői ösvényen túrázunk vissza a Resortba. Ellátás: teljes ellátás.
5. nap: Reggeli után a Baliem-völgy déli részébe indulunk. Gyalogtúránk során hagyományos Dani falvakon és mezőgazdasági területeken haladunk keresztül. A festői útvonalon találkozhatunk a helyi emberekkel, miközben a teraszos földművelésű ültetvényeken dolgoznak. Betekintést nyerünk mindennapi életükbe, gazdálkodásukba és hagyományaikba.A séta során több helyi települést is érintünk, és lehetőségünk lesz közvetlenül megtapasztalni a Dani közösségek életét. Ellátás: teljes ellátás.
6. nap: Reggeli után egy hagyományos Dani törzsfőnöki múmiát tekintünk meg, ezt követően a híres Kotilola-barlanghoz utazunk, amely hatalmas cseppköveiről ismert. A nap további részében ellátogatunk Wamena helyi piacára, ahol megismerhetjük a környék lakóinak mindennapjait. Ellátás: teljes ellátás.
7. nap: Mai egy nagyon különleges nap! Egy hagyományos Dani faluban disznótoron, disznó fesztiválon veszünk részt, ahol a helyi törzsbéliek díszes öltözetben lesznek. A forró kövekkel, földben ásott gödörben sült disznó lakoma talán az új-guineai utazás legérdekesebb része. Nehéz megfogalmazni, hogy mi is olyan egyedi ezekben a fesztiválokban. Ezt látni kell és megtapasztalni! Ebéd piknik jelleggel, de ehetünk hagyományos, földben sült disznóból és édesburgonyából. A disznó fesztivál más és más falvakban kerül megrendezésre. Ellátás: teljes ellátás.
8. nap: Transzfer a Wamena repülőtérre, majd utazás Jayapura érintésével Sorongba, a Hotel SwissBel-be. Szabadprogram, mely alatt lehetőség van ellátogatni a halpiacra. Ellátás: reggeli
9. nap: Kora reggel transzfer a kikötőbe, majd utazás komppal Waisaiba, s onnan hajóval érkezés a Raja Ampat területén lévő, Mansuar-szigeten található Yenatar Resort-ba a kora délutáni órákban. Délután szabadprogram, hogy élvezhessük a trópusi tenger kényeztetését. Ellátás: reggeli, ebéd és vacsora
10. nap: Egész napos kirándulás Raja Ampat leggiccsesebb részére, Piaynemoba ahol kb. 300 falépcső után a dombtetőről lenyűgöző kilátás nyílik a türkizkék lagúnára és a környező smaragdzöld növényzettel borított karsztszigetekre. Lefelé menet megnézzük a híres Telaga Bintang nevű csillag alakú lagúnát, s megállunk Arborek faluban egy kis alkudozásra a helyiek kézműves termékeire. Ellátás: teljes ellátás.
11. nap: Az egész napos kirándulást a The Passage-nál, az átjárónál kezdjük, amely egy keskeny víziút a Gam és a Waigo szigetek között mészkősziklákkal mindkét oldalán. Hidden Bay-ben lehetőség lesz sznorkelezni egy csodálatos korallkertben, majd a gyönyörű Kri-szigetet látogatjuk meg. Ellátás: teljes ellátás.
12. nap: Ma a varázslatos, türkizkék színben ragyogó Kali Biru folyóhoz kirándulunk, melynek vizét a napfény és a természet különleges játéka teszi szinte világítóan kékké. Itt lesz lehetőségünk fürdőzni és piknikezni a gyönyörű környezetben, majd egy kellemes sétát tenni a part mentén. Délután Meoskun-szigetnél és a híres Friwen-falnál sznorkelezünk, ahol gazdag víz alatti élővilág tárul elénk. Ellátás: teljes ellátás.
13. nap: Paradicsomi környezetben ébredünk a tenger hangja mellett reggelizünk. Ezután hajókirándulásra indulunk a festői Friwen mangrove világába, majd sznorkelezünk a dagállyal megjelenő és eltűnő homokzátonyoknál. Ellátás: teljes ellátás.
14. nap: Reggeli után gyorshajóval visszautazunk Sorongba, majd repülővel Jakartába indulunk. A jakartai átszállás ideje alatt rövid városnéző programmal ismerkedünk meg az indonéz főváros néhány különleges látnivalójával. A repülőtérről minibusszal az étterembe utazunk, ahol késői ebéd vár ránk, majd elsétálunk az impozáns Istiqlal Nagymecsethez, Délkelet-Ázsia legnagyobb mecsetéhez. Ezt követően Jakarta történelmi óvárosába, a hangulatos Fatahillah térre látogatunk el. A városnézést követően visszautazunk a Soekarno-Hatta Nemzetközi Repülőtérre, ahonnan megkezdjük hazautazásunkat. Ellátás: reggeli+ebéd
15. nap: … s érkezés Budapestre.

Ár: 2.341.000 Ft/fő, 2 fő/szoba elhelyezés esetén, 

Az ár tartalmazza:
-	a fent leírt összes programot
-	az összes külföldi transzfert
-	a helyi vezetőket
-	az összes szállást a programban leírt hotelekben
-	az étkezéseket a programban leírtak szerint
-	a beutazási engedélyt a papuákhoz
-	a Raja Ampat Tengeri Park belépőjegyét
-	magyar nyelvű asszisztenciát az út teljes ideje alatt
-	a vízum ügyintézést, de a vízum árát nem
-	a repülőjegyek intézését, de azok árát nem

A részvételi díj nem tartalmazza
-	a nemzetközi és belföldi repülőjegyet Budapesttől Wamenáig és Soronból Budapestig
-	az indonéz vízumot
-	az italfogyasztást
-	a fel nem sorolt étkezéseket
-	a fel nem sorolt programokat
-	a borravalót
-	a poggyász túlsúlyt 
-	biztosítást (irodánkban megköthető)

A belföldi járatokon a feladható csomag súlya legfeljebb 20 kg. 

Fontos: Az utazáshoz útlevél szükséges!

Az útlevélnek a visszaút dátumától számított 6 hónapig érvényesnek kell lennie!

Az utazás ideje alatt mindenkinek rendelkeznie kell érvényes utasbiztosítással, melyet irodánknál meg lehet kötni! 

A programhoz jó utat kívánva üdvözlettel:

Pécs, 2025. augusztus 22.	
								Dr. Kopári László